Kollár, Boris, poslanec NR SR (2016-09-23):
Ďakujem, pán predsedajúci. Skôr než sa vyjadrím k odvolávaniu premiéra Roberta Fica, by som chcel všetkých upriamiť a upozorniť, že sme platení z daní daňových poplatníkov, sme platení od ľudí, aby sme tunák ich zastupovali. A keď sa pozriem tuná na ľavú stranu, tak nevidím tu absolútne nikoho. Premiér Fico mal takú opovážlivosť, že všetkých vyzval k tomu, aby odišli. A ja sa pýtam, ako sa my máte teraz postaviť pred ľudí a vysvetliť im, že naozaj robíme pre nich, keď tu nikto z vládnej opozície nie je? My teraz tuná ideme odvolávať a máme sa vyjadriť k odvolávaniu premiéra Roberta Fica a mám pocit, ako keby tento prejav každého z nás, sme sa mohli na toalete postaviť a rozprávať do tej splachovacej misy, lebo tu z nich nikto nie je. To je absolútna arogancia moci! Je to veľká hanba, lebo skutočne vládna koalícia má všetky páky, má všetky páky moci v ruke, vládne, má väčšinu v parlamente, jediné, čo od nej chceme, aby tu sedela a počúvala nás. My nemáme nič iného, len slovo, aj to nám bude za chvíľku obmedzené, a jediné, čo musí urobiť, je tu počúvať. Pozrite sa, nikto tu nie je. Nikto tu nie je! Skutočne je to hrach na stenu a môžeme teraz všetci kolegovia ísť na tie toalety a hučať to do tých pisoárov. Pán premiér, ďakujem, že ste všetci odišli, a ja to tuná pôjdem za chvíľku aj do toho pisoáru tlmočiť! Včera naša strana, včera naša strana predložila tri návrhy zákonov, ktoré by mohli pomôcť občanom tejto krajiny, pomohlo by to státisícom ľudí. Čo spravili vaši poslanci? Zhodili to zo stola. Šmahom ruky to zhodili zo stola. Takto vy pomáhate ľuďom! Choďte medzi ľudí a spýtajte sa ich na tie vaše úspechy, ktoré ste teraz pred chvíľočkou krásne opisovali. Či to cítia tí chudáci, tam zadlžení exekúciami, či to cítia tie matky, ktoré nemajú čo dať deťom do úst, tie vaše úspechy či cítia? Ale vám privezú akurát tak, nechcem povedať, freneticky nadržané dôchodkyne, ktoré vám tam tlieskajú, presne ich vyberú, ktoré tam môžu k vám prísť, pooblizujú vás a vy máte pocit, že vás národ miluje! Ale nie je to pravda! Choďte niekedy sám niekde, kde vám niekoho nedovezú, potom uvidíte, ako vás ten národ miluje, ako tie vaše výsledky, tie vaše výsledky ako sú premietnuté pre tých obyčajných ľudí, ktorí sa nevedia vymaniť z dlžôb, z chudoby, z čertovho kolesa exekúcií, tu by ste im mali pomáhať, pán premiér! Takto vy fungujete, šmahom ruky zhodíte niečo, čo môže pomôcť státisícom ľuďom. Veľmi ma mrzí, veľmi ma mrzí, že ste sa prestali zodpovedať svojim voličom. Veľmi ma mrzí, že ste prestali dbať a pracovať pre obyčajných ľudí, naproti tomu vidíme, že sa zodpovedáte svojim priateľom, vašim ľuďom, sponzorom, oligarchom a prípadne vašim akcionárom SMER-u, toto ma veľmi mrzí. Ja tu nechcem teraz vyberať kauzy a vyťahovať, tunák predrečníci už povedali, ja tu nebudem opakovať, chronicky opakovať, kto, kde, čo ukradol, to tuná počúvame všetci a nás to skutočne už nezaujíma. Nebudem tu vyťahovať mená Kaliňák, Bašternák, skutočne nie. Skutočne nie. Ale chcem jedno povedať, že je načase, aby prišli, skutočne aby prišli do parlamentu, vôbec do politiky takí politici, ktorí sa budú zodpovedať len voči voličom, voči obyčajným ľuďom, ktorí budú v prvom rade pracovať a konať v prospech týchto ľudí, a nie v prospech oligarchie, sponzorom, kamošom a neviem ešte akým pucipajtášom. Toto je dôležité, pán premiér, a preto sa aj naša strana pridá k tomu, pridá k odvolávaniu vás ako premiéra Slovenskej republiky. Ďakujem. (Potlesk.)